标题：1321年
历史纪年
公元1321年，元朝至治元年 
通鉴记载
至治元年
春，正月，丁丑，修佛事于文德殿。
甲申，召高丽王王璋赴上都。
丙戌，帝服衮冕，享太庙，以左丞相拜珠亚献，知枢密院事图哲伯终献。
自世祖建太庙以来，历十四年，未行亲享之礼，拜珠乃言曰：“古云礼乐百年而后兴，此其时矣。”帝悦曰：“朕能行之。”敕有司上亲享太室仪注。至是礼毕，诏群臣曰：“一岁惟四祀，使人代之，不能致如在之诚，实所未安。岁必亲祀，以终朕身。”廷臣或言祀事毕宜赦天下，帝谕之曰：“恩可常施，赦不可屡下。使杀人获免，则死者何辜！”命中书陈便宜事，行之。
丁亥，帝欲结彩楼于禁中，元夕张灯设宴。参议中书省事张养浩上疏于左丞相拜珠，拜珠谓当进谏，即袖其疏入奏，其略曰：“世祖临御三十馀年，每值元夕，闾阎之间，灯火亦禁；况阙庭之严，宫掖之邃，尤当戒慎。今灯山之构，臣以为所玩者小，所系者大；所乐者浅，所患者深。愿以崇俭虑远为法，以喜奢乐近为戒。”帝览而喜曰：“非张希孟不敢言。”遽命罢之，且曰：“有臣如此，朕复何忧！自今朕凡有过，岂特台臣当谏，人皆得言。”赐养浩帛以旌其直。
二月，戊申，改中都威卫为忠翊侍卫亲军都指挥使司。
己酉，作仁守神御殿于普庆寺。
辛亥，调军三千五百人修上都华严寺。
大永福寺成，赐金银钞币。
丁巳，畋于柳林，敕更造行宫。
寿安山寺役甚急，监察御史索约勒、哈迪密实与同列观音保、成珪、李谦享上章极谏，以为“东作方始而兴大役，以耗财病民，非所以祈福也。且岁在辛酉，不宜兴筑。”奏入，帝怒。初，司徒刘夔妄献浙右民田，冒出内帑钞六百万贯，丞相特们德尔分取其半；御史发其奸，由是疾忌台谏。治书侍御中索诺木，特们德尔之子也，至是密奏曰：“彼宿卫旧臣，闻事有不便，弗即入白，而讪上以扬己之直，大不敬。”帝乃杀索约勒、哈迪密实与观音保；杖珪、谦享，黥之，窜于纽尔干地。二人始亦不测，而特们德尔方引左丞张思明为己助，思明为言于丞相曰：“言事，御史职也。祖宗以来，未尝杀谏臣。成、李既属吏，当论法。”二人由是得轻典。
丁卯，以僧法洪为释源宗主，授司徒。
罢先朝传旨滥选者。
三月，丙子，建帝师帕克斯巴寺于京师。
丁丑，发民兵疏小直沽白河。
庚辰，廷试进士，赐泰布哈、宋本等六十四人及第、出身。
辛巳，帝如上都，拜珠从至察罕诺尔，帝以行宫制度卑隘，欲广之，拜珠曰：“此地苦寒，入夏始种粟黍。陛下初登大宝，不求民瘼，而遽兴大役以妨农务，恐失民望。”帝乃止。
帝尝谓拜珠曰：“朕委卿以大任者，以乃祖穆呼哩从太祖开拓土宇，安图相世祖克成善治也。卿念祖宗令闻，岂有不尽心者乎！”拜珠再拜曰：“陛下委臣以大任，臣有所畏者三：畏辱祖宗；畏天下事大，识见有所未尽；畏年少不克负荷，无以上报圣恩耳。”
壬午，遣咒师多尔济往牙济、班卜二国取《佛经》。
癸未，制御服珠袈裟。
甲申，敕纂修《仁宗实录》、《后妃功臣传》。
乙酉，宝集寺金书西番《般若经》成，置大内香殿。
益寿安山造寺役军。
己丑，大同路麒麟生。
己亥，宦者博啰特穆尔，坐罪流纽尔干地。
辛丑，以特克实为御史大夫，佩金符，领忠翊侍卫亲军都指挥使。帝尝谓特克实曰：“徽政虽隶太皇太后，朕视之与诸司同，凡簿书宜悉令御史检核。”
夏，四月，己未，造象驾金脊殿。
戊辰，敕赐特们德尔父祖碑。
命宦者博啰台为太常署令，太常官言“刑人难与大祭”，遂罢之。
五月，丙子，毁上都回回寺，以其地营帝师殿。
壬午，迁武宗子亲王图卜特穆尔于琼州。时持们德尔怀私固宠，构衅骨肉，诸王、大臣莫不自危。中政使耀珠告托欢彻尔等交通亲王，于是徙图卜特穆尔远居海南。因禁日者勿交通诸王、驸马，掌阴阳五科者毋泄占候。
辛卯，海漕粮至直沽，遣使祀海神天妃。
作行殿于缙山流杯池。
乙未，命世家子弟成童者入国学。
辛丑，太常礼仪院进太庙制图。御史、翰林、太常臣集议，以为：“前代庙室，多寡不同。晋则兄弟同为一室，正室增为十四间，东西各一间；唐九庙，后增为十一室；宋增室至十八，东西夹室各一间，以藏祧主。今太庙虽分八室，然兄弟为世，止六世而已。世祖所建，前庙后寝，往岁寝殿灾，请以今殿为寝，别作前庙十五间，中三间通为一室，以奉太祖神主，馀以次为室，庶几情文得宜。”帝称善，期以来岁营之。
六月，癸卯朔，日有食之。
作金浮暑于上都，藏佛舍利。
乙卯，以特们德尔领宣政院事。
丁巳，以前中书参知政事敬俨为陕西行台御史中丞。俨告病家居，以其乡在近圻，恐复征用，乃徙居淮南，虽亲故皆不接见。至是闻命，坚辞不赴。
辛酉，太白经天。
赵弘祚等言事，勒归田里，仍禁妄言时政。
己巳，霸州大水，浑河溢，被灾者二万三千三百户。
秋，七月，戊寅，通州潞县榆埭水决。
庚辰，滹沱河及巨马河溢。
合阳道士刘志先以妖术谋乱，命枢密院判官章台捕之。
乙酉，大雨，浑河堤决。
丙申，禁服色逾制。
庚子，修上都城。
八月，壬寅，修大都城。
戊申，上都鹿顶殿成。
庚戌，以军士贫乏，遣知枢密院事特们布哈整治；仍诏谕中外，有敢扰害者罪之。
乙卯，中书平章政事特穆尔图罢，为上都留守。
壬戌，帝驻跸兴和，左右以寒甚，请还京师，帝曰：“兵以牛马为重，民以稼穑为本。朕迟留，盖欲马得刍牧，民得刈获，一举两得，何畏乎寒！”
雷州路海康、遂溪二县海水溢，坏民田四千馀顷；免其租。
秦州成纪县山崩。
九月，壬辰，中书平章政事塔斯哈雅坐受赃，杖免。
丁酉，帝至自上都。
庚子，安陆府汉水溢，坏民田，赈之。
冬，十月，辛丑朔，修佛事于大内。
庚戌，亲享太庙；以中书左丞相拜珠亚献，御史大夫特克实终献。
壬子，拜珠献嘉禾，两茎同穗。
癸丑，敕：“翰林、集贤官年七十者，毋致仕。”
延佑间，朔漠大风，羊马驼畜尽死，蒙古人民流散，以子女鬻于回回、汉人为奴婢。拜珠以兴王根本之地，其民宜加赈恤，请立宗仁卫统之，命县官赎置卫中以遂生养。诏从之，且令给子女冬衣。
禁中书掾曹毋泄机事。
己巳，遣雅克特穆尔巡边。雅克特穆尔，绰和尔第三子也，时为左卫亲军都指挥使。
十一月，乙亥，幸大护国仁王寺。
戊寅，群臣上尊号曰“继天体道敬文仁武大昭孝皇帝”。乙卯，诏天下；拜珠请释囚，不允。
庚辰，益寿安山寺役卒三千人。
辛巳，命御史大夫特克实领左、右阿苏卫。
初，世祖立阿苏巴图达噜噶齐，后招集阿苏军三千七百馀人，扈从车驾，掌宿卫禁城兼营潮河、苏沽两川屯田，并供给军储。本隶前后二卫，武宗至大初，始改立左、右卫阿苏亲军都指挥使司，至是以特克实领之。
丙申，敕立故丞相安图碑于保定新城。
右丞相特们德尔，广树朋党，凡不附己者，必以事去之。尤恶平章王毅，右丞高昉，因在京诸仓粮储失陷，欲奏诛之。左丞相拜珠密言于帝曰：“论道经邦，宰相事也，以金谷细务责之，可乎？”帝然之，俱得不死。
特们德尔忌拜珠方正，每与其党密谋中害之。左右得其情，乘间以告，且请备之，拜珠曰：“我祖宗为国元勋，世笃忠贞，百有馀年，我今年少，叨受宠命，盖以此耳。大臣协和，国之利也。今以右相仇我，我求报之，非特吾二人之不幸，亦国家之不幸。吾知尽吾心，上不负君父，下不负士民而已。死生祸福，天实鉴之，汝辈勿复言。”至是奉诏往新城为其祖立碑，特们德尔久称疾，闻拜珠行，将出莅省事。入朝，至内门，帝遣苏苏赐之酒，且曰：“卿年老，宜自爱，待新年入朝未晚。”遂怏怏而还。
十二月，辛丑，立伊奇哩氏为皇后，遣摄太尉、中书右丞相特们德尔持节授玉册、玉宝。
庚戌，作太庙正殿。
甲寅，幸西僧灌顶寺。
疏玉泉河。
甲子，命帝师往西番受具足戒，赐金千三百五十两，银四千五十两，币帛万匹，钞五十万贯。
以诸王锡济伯使者数入朝，发兵守北口及卢沟桥。
乙丑，置中瑞司，冶铜五十万斤作寿安山寺佛像。
特们德尔虽家居，其党布列朝中，事必禀于其家；以拜珠故，不得大肆其奸，百计倾之，终不能遂。
在京仓曹管库之职，岁终例应注代，时左丞张思明称疾不出，众旨顾望。拜珠以事不可缓，乃日坐省中，谓僚属曰：“左丞病，省事遂废乎？”郎中李处恭曰：“金谷之职，须慎选择，不得其人，未敢遽拟。”拜珠曰：“汝为卖官之计耳。”遣人善慰思明，思明乃出，共毕铨事。
是岁，集贤侍讲学士李孟卒。
孟既罢政左迁，尝语人曰：“老臣待罪中书，无补于国，圣恩宽宥，不夺其禄，今老矣，其何以报称！”帝闻而善之，恩意稍加。及卒，御史累章辨其诬，诏复元官，赠旧学同德翊戴辅治功臣，进封魏国公，谥文忠。
枢密院副使吴元珪与知械密院事特穆尔布哈上军民之政十馀事，大抵言：“诸王、近侍不可干军政，管军官吏不可渔取军户，军官之材者当迁其职，有司赋役当务均一，而军民不可有所偏，军官袭职惟传嫡嗣，而支庶不可有所乱。”帝并嘉纳，诏施行之。
以右侍仪兼修起居注星吉为监察御史。
星吉，河西人，少给事仁宗潜邸，以精敏称，故帝擢用之。在台中，直声大着。
历史大事
公元1321年，西班牙出现最早的骑士小说。
公元1321年，（元英宗至治元年）3月12日因谏修造寿安山佛寺，元英宗下令杀监察御史观音保，锁咬儿哈的迷失，流放成珪，李谦亨于奴儿干.不久，又将宦官孛罗铁木儿流放奴儿干。
公元1321年，6月13日 女真蛮赤兴等19驿饥馑，元廷赈之。
公元1321年，6月25日 开元路大雨成实。
公元1321年，7月25日 辽阳，开元等路大水。
公元1321年，置灰亦儿等处怯怜口千户所（在今乌裕尔河流域），属海西辽东哈思
但丁（1265-1321）罕等处鹰房诸色人匠怯怜口万户府管辖。
公元1321年，福建境内设八个路，均归江浙行中书省管辖。
公元1321年，前高丽王子勾结元英宗预谋篡位。忠肃王被叫回元大都。
公元1321年，国会宣布放逐德斯彭瑟父子，而爱德华以武力支持德斯彭瑟。
公元1321年当笃哇之子也先不花一世于，依靠哈萨克族杜拉特部力量登上汗位，树牙帐于伊犁阿力麻里，被称为察合台汗国，一般史书称其为蒙兀儿斯坦，统治着巴尔喀什湖以东。
公元1321年,9月14日，是欧洲中世纪封建主义向近代资本主义转变的历史时期的伟大人物但丁逝世的日子。
以僧法洪为释源宗主，授司徒。毁上都回回寺，在其地造帝师殿。用五十万斤铜造寿安山寺佛像，杀谏者御史锁咬儿等。迁武宗子图帖睦尔于琼州。
卧佛寺
位于海淀区香山寿安山南麓，始建于唐贞观年间，明兜率寺。元延又七年（1320年）重建，命名寿安寺。元至顺二年（1331年）继续修建，寺成命名大昭孝寺，后又改名洪庆寺。明代宣德、正统年间重修更名为寿安禅林，并赐大藏经一部。明代成化年间添建一座延寿舍利塔，清雍正年间拆毁。明崇祯年间改名永安寺。清雍正十二年（1734年）再次大加修葺，改名十方普觉寺。俗称卧佛寺。所谓卧佛是指卧佛殿的铜卧佛。该佛始铸于元至治元年（1321年），冶铜50万斤，长5.3米，高1.6米，重54吨，实心。当时铸佛役工万余人，历时十年，费银五百万两。其殿面阔三间，单檐歇山，绿琉璃瓦顶，黄琉璃瓦剪边。门匾额“性月恒明”为慈禧太后手书；殿内高悬“得大自在”匾额为乾隆御笔。